MĂRTURISIREA CREDINȚEI ÎN ISTORIA RECENTĂ 
A ARHIDIECEZEI ROMANO-CATOLICE DE BUCUREŞTI 

Doresc de la început să-i mulțumesc părintelui rector Wilhelm Dancă 
pentru invitația pe care mi-a adresat-o de a participa la lucrările acestui 
simpozion în cadrul căruia, iată, reprezentanții Bisericii îşi pot exprima 
propriul punct de vedere cu privire la istoria recentă a Bisericii. 

Am susținut şi cu alte prilejuri ideea că istoria Bisericii reprezintă o 
valoare a patrimoniului cultural universal, iar noi nu putem fi indiferenți 
la modul în care aceasta este pusă la dispoziția opiniei publice şi a posteri- 
tății. Din acest motiv, Biserica trebuie să-şi facă cunoscut punctul de vedere 
în ceea ce priveşte propria sa istorie, iar acest punct de vedere trebuie 
cunoscut şi de cercetătorii care se ocupă de perioada regimului comunist 
din România. 

Trecutul recent al Bisericii Catolice din România a putut fi mai bine 
cunoscut în ultimii ani grație unor iniţiative culturale şi ştiinţifice, inclusiv 
ecumenice, precum publicarea în colaborare cu Biserica Ortodoxă Română a 
volumului Martiri pentru Hristos din România în perioada regimului comu- 
nist. Un alt pas în această direcţie a fost şi lucrarea Biserica Romano-Cato- 
lică din România în anii prigoanei comuniste (1948-1989), apărută sub 
egida unei Comisii Naţionale de Istoria Bisericii Catolice din România, comi- 
sie sprijinită de noi pentru a prinde rădăcini mai adânci în acest câmp de 
cercetare istorică. 

Aceste inițiative culturale trebuie continuate, fiind de preferat ca recon- 
stituirile istoriei recente să fie făcute în comuniune de competenţe de către 
specialişti din cadrul Bisericii şi din centrele academice consacrate. Vor 
putea fi evitate astfel eventualele interpretări eronate ori neconforme cu 
realitatea, rezultate şi din necunoaşterea istoriei Bisericii şi a organizării 
sale specifice. Cercetătorii acestei perioade trebuie, aşadar, să se înarmeze 
cu precauție şi răbdare şi să dea dovadă de competență, evitând cercetarea 
selectivă, răstălmăcirile, concluziile pripite, falsele proiecţii istorice şi uti- 
lizarea unor adjective şi etichetări tendențioase. 

Revenind la prezentarea propriu-zisă a comunicării noastre, trebuie să 
mărturisesc faptul că scopul acesteia este acela de a aduce un omagiu tuturor 
luptătorilor pentru apărarea credinței în Arhidieceza noastră, în special 
din perioada grea dintre anii 1948 şi 1964. Suntem cu toții de acord că 

această perioadă a fost una extrem de dificilă pentru Biserică, fiind încăr- 
cată de dramatism, fapte eroice şi martirice, dar şi de adversitate fățişă 
față de Biserica Catolică, manifestată prin acțiuni precum denunțarea uni- 
laterală a Concordatului dintre România şi Sfântul Scaun, interzicerea Bise- 
ricii Greco-Catolice, închiderea Seminariilor şi a celorlalte şcoli catolice, 
desființarea congregaţiilor religioase şi a tuturor asociaţiilor laice şi de tra- 
diție în istoria noastră, confiscarea proprietăților mobile şi imobile ale insti- 
tuţiilor bisericeşti, şi multe altele. 

În acest context trebuie explicată şi apariția unor forme de rezistență 
anticomunistă, în special prin credință, dar şi prin acţiuni care vizau con- 
fruntarea directă cu forțele de represiune, aşa cum s-a întâmplat la Popeşti- 
Leordeni şi în alte localităţi, unde credincioşii au împiedicat confiscarea 
caselor parohiale. Istoricii au consemnat modul brutal în care autorităţile 
comuniste au acționat împotriva ierarhiei catolice, a preoților, călugărilor, 
călugărițelor şi laicilor, dar şi modul exemplar în care Biserica a făcut front 
comun în fața persecuției. De aceea, aş dori să amintesc unele acțiuni ero- 
ice ale predecesorului nostru, arhiepiscopul Alexandru Theodor Cisar, un 
adevărat model de conştiinţă ecleziastică şi socială responsabilă, inclusiv 
în momentele în care Biserica era atacată, aflându-se în primejdie. 

Astfel, arhiepiscopul Cisar, solidar cu ceilalți episcopi membri ai Confe- 
rinței Episcopilor Catolici din România, dar şi cu nunțiul Gerald Patrick 
O'Hara, a luat atitudine față de guvernul comunist condus de Petru Groza, 
care procedase la repetate încălcări ale libertăţii Bisericii, atât înainte, cât 
şi după anularea Concordatului, impunerea noii Constituţii şi a reformelor 
şcolare comuniste. Chiar dacă autorităţile l-au izolat din viața publică, inter- 
nându-l timp de trei ani la Orăştie, arhiepiscopul Cisar a rămas un model 
de trăire a credinţei şi de ataşament față de Sfântul Scaun, dar şi un expo- 
nent al rezistenței anticomuniste. Datorită atitudinii sale ferme, guvernul 
Groza nu a putut impune Bisericii Romano-Catolice un statut de organizare 
care nu fusese avizat de episcopi. Mai mult decât atât, arhiepiscopul a des- 
curajat acțiunile celor care susțineau manifestările de la Târgu Mureş, 
Gheorghieni şi Cluj, caracterizate de arhiepiscop drept „campanii de dez- 
organizare a structurilor Bisericii şi de rupere a legăturilor cu Sfântul Scaun”. 

Aş dori să-i omagiez în continuare pe succesorii arhiepiscopului Cisar la 
conducerea Arhidiecezei, şi anume pe administratorii apostolici episcop 
Anton Durcovici şi episcop losif Schubert. Primul, în calitate de episcop de 
Iaşi, a murit la Sighetu Marmaţiei la 10 decembrie 1951, iar cel de-al doilea 
a petrecut 14 ani în temnițele comuniste, mai înainte ca autoritățile să-l 
determine să emigreze în Germania, unde a murit în 1969. Târziu, în 1997, 
justiția din România 1-a reabilitat pe episcopul Iosif Schubert, alături de 
ceilalți preoți şi laici condamnaţi în lotul Pacha-Schubert, reparând ruşinea 

sentinței din 1951 dată de tribunalul aservit regimului comunist. În condi- 
ţii extrem de grele au condus Arhidieceza de Bucureşti şi ordinarii substi- 
tuți Hieronimus Menges, Stanislau Traian Jovanelli şi Francisc Augustin. 
Au trăit cu toții experiența carcerală comunistă, dar şi drama sfârşitului 
unei epoci, când au dispărut, rând pe rând, instituțiile catolice, au fost 
arestați colaboratorii, iar acțiunile ostile îndreptate împotriva Bisericii au 
atins punctul culminant. A fost, prin urmare, o perioadă istorică extrem de 
dificilă, complexă, caracterizată de acte eroice martirice, dar şi de confuzie, 
deoarece nu toți erau pregătiți pentru a rezista acelor vremuri de provo- 
cări şi persecuție. 

Noi avem însă datoria de a ne asuma istoria acelei epoci, atunci când 
Securitatea a intrat în viața Bisericii, arestând şi trimițând în gulagul comu- 
nist preoți şi laici deopotrivă, smulgându-i pe preoți din faţa altarelor şi pe 
credincioşi din mijlocul familiilor. Manifestăm compasiune profundă pen- 
tru vieţile sfărâmate a mii şi mii de familii catolice şi deplângem faptul că 
multe comunităţi parohiale au fost dezorganizate ca urmare a faptului că 
mulți etnici italieni, germani şi de alte naţionalităţi au luat drumul pribe- 
giei, aşa cum s-a întâmplat cu surorile din Congregația „Sfânta Maria” 
(actuala Congregatio Jesu), care au fost nevoite să ia calea exilului împre- 
ună cu confesorul lor, părintele Johann Florian Muller. 

Ne mândrim însă, în acelaşi timp, atât cu credincioşii şi preoții nevoiți 
să ia calea exilului, cât şi cu cei care au rămas acasă, pentru a suferi în 
numele lui Cristos. Ne mândrim, mai ales, cu martirii noştri, personalități 
ale Arhidiecezei de Bucureşti, arestaţi în mod abuziv de fosta Securitate şi 
deferiți justiției militare, care le-a înscenat procese de factură stalinistă, 
tipice acelor vremuri. Unii dintre ei au murit în închisori - Monseniorul 
Vladimir Ghika, pr. Egon Xaveriu Haider, pr. Robert Lenz, pr. Cornel Chira 
şi sora Clementine Mayer; alții au murit la foarte scurt timp după elibera- 
rea din închisoare, aşa cum s-a întâmplat cu arhiepiscopul Cisar şi preotul 
Clemente Gatti. Au existat şi cazuri de dispăruţi fără urmă: printre aceştia 
s-a numărat şi preotul martir Albert Baumgartner, care şi-a pierdut viața 
în 1945, în captivitate, în Uniunea Sovietică. 

Se poate, desigur, vorbi despre fiecare dintre toți cei menționați mai sus, 
dar nu este acum nici locul şi nici nu dispunem de timpul necesar pentru 
aceasta. Doresc să mă refer totuşi în câteva cuvinte la personalitatea mon- 
seniorului Vladimir Ghika, arestat la 18 noiembrie 1952 şi mort la 16 mai 
1954 la Penitenciarul Jilava, unde a fost închis după ce justiția comunistă 
îl condamnase pentru „complicitate la crimă de înaltă trădare”. Am con- 
sultat dosarul penal al Monseniorului Ghika şi am citit despre presupusa 
vină ce i-a fost atribuită, care poate fi rezumată astfel: a expediat trei scri- 
sori fratelui său Dimitrie, a intermediat primirea de către Hieronimus 

Menges a unei scrisori de la Sfântul Scaun şi a primit el însuşi o scrisoare 
conținând critici aspre la adresa regimului comunist. 

Aducem prinosul recunoştinței noastre numeroşilor preoți, călugări, călu- 
gărițe şi laici din Arhidieceza de Bucureşti care au fost arestaţi in odium 
fidei după 1948, printre care s-au numărat preoţii Iosif Gunciu, Mathias 
Pozar, Carol Kozlowschi, Anton Demeter, Francisc Keil, loan şi Eugen 
Baltheiser, Leopold Hoenecker, Adolf Bachmeier, Anton Söhn, Rafael 
Haag, Daniel Micloş Berinde, loan Schneweiss, Otto Fahrenkopf, Petru 
Băcăoanu ş.a. Preotul iezuit Rafael Haag, de pildă, a fost condamnat în 
1952 la 18 ani de muncă silnică pentru înaltă trădare. Înainte de arestare 
a fost duhovnicul Nunțiaturii Apostolice din Bucureşti, iar după eliberarea 
din închisorile comuniste a fost duhovnicul călugărițelor de la Mănăstirea 
„Sfânta Agnes” de la Popeşti-Leordeni. În 1973 îşi sfida persecutorii din 
Securitate vorbind despre victoria finală a Bisericii asupra comunismului. 
Citez: „Trăiesc încă sub un regim de teroare, deşi nu mai este perioada 
stalinistă, când preoţi catolici erau torturați şi condamnaţi fără vină [...]. 
Nu am comis o crimă dacă i-am ajutat pe preoţii greco-catolici sau am tri- 
mis predici tipărite unor cunoştinţe, căci este de datoria mea de preot să 
fiu anticomunist şi să combat ateismul”. 

Un mare număr de laici au plătit scump ataşamentul față de Biserică şi 
păstorii lor sufleteşti. Cred că ar trebui întocmite, în timp, liste complete 
cu numele sutelor de credincioşi care au fost arestați in odium fidei după 
1948. Îi omagiem pe câțiva dintre aceştia, majoritatea din Bucureşti, deoa- 
rece în acei ani Capitala a fost şi centrul rezistenței: profesorul universitar 
Edgar Papu, scriitorul şi jurnalistul Iosif Frollo, avocatul Anton Vladimir 
Frollo, secretarul Arhiepiscopiei, Corneliu Morandini, secretarul Parohiei 
Catedralei „Sfântul Iosif, Victor Lezai, precum şi grupul tinerelor implicate 
în procesul lotului Menges-Ghika: Elisabeta Postolache-Kastel, Lydia Gavri- 
lescu, Claudia Tudose, Silvia Montani, Lucia Florei, Sylvia Placa şi Mela- 
nia Alexandrescu. Arhidieceza noastră se mândreşte cu numele acestor 
credincioşi care au făcut dovada vie a fidelității lor față de valorile Bisericii; 
deplângem, totodată, erorile şi ezitările altora care, în aceeaşi perioadă, nu 
s-au putut ridica la nivelul sacrificiului pe care îl cereau vremurile. 

Deşi nu face obiectul strict al conferinței noastre, aş dori să exprim, peste 
ani, recunoştinţa noastră şi pentru grupul preoţilor care, începând cu anul 
1949 şi, mai ales, după 1964, au decis, dintr-un motiv sau altul, să aleagă 
calea exilului în Austria, Germania, şi Italia. Cei mai mulți dintre aceştia 
s-au format pe băncile Seminarului şi Academiei Teologice „Sfântul Duh” din 
Bucureşti, unde au fost îndrumați de neuitatul lor profesor şi rector, epi- 
scopul martir Anton Durcovici. Îi amintesc aici pe preoții Adolf Bachmeier, 
Rudolf Baumgartner, Johann Florian Muller, Ernst Haik, Arthur Hellinger, 

Roman Karapczynski, Petru Pallek, Matthias Pozar, episcopul Iosif 
Schubert şi Monseniorul Hieronimus Menges. În parohiile şi instituţiile 
unde au activat, aceşti slujitori vrednici ai Bisericii nu şi-au uitat niciodată 
patria, sprijinind în diverse forme şi Arhidieceza noastră. Atunci când se 
va realiza o sinteză a istoriei exilului românesc, va trebui să se ţină seama 
şi de activitatea acestor preoți, care şi-au asigurat locul în istoria Bisericii 
Catolice din România militând din străinătate pentru apărarea credinței 
în anii regimului comunist. 

Ajunşi la capitolul mulțumiri, aş dori să-mi exprim recunoştinţa şi față 
de diversele organizaţii şi asociaţii catolice din Vestul Europei care au sus- 
ţinut material şi spiritual comunităţile catolice din Arhidieceza noastră: de 
exemplu, Caritas Viena, „Chiesa che soffre” şi altele, dar şi prelați precum 
Wilhelm Reitzer. Aş dori să omagiez, de asemenea, activitatea în România 
a emisarilor Sfântului Scaun - Giovanni Cheli, John Bukowski, Luigi 
Poggi, Angelo Sodano, Petru Tocanel şi alţii —, care au contribuit din plin 
la propăşirea Bisericii noastre locale. Datorită activităţii lor, au putut fi 
restabilite legăturile directe dintre Sfântul Scaun şi episcopiile catolice din 
România, pregătind, de asemenea, condiţiile pentru refacerea ierarhiei 
catolice, trimiterea primilor preoţi la studii în străinătate, şi altele. 

Doresc să închei prin rememorarea jertfei episcopului de laşi Anton 
Durcovici, a cărui moarte, cu 58 de ani în urmă, o comemorăm astăzi. Reve- 
nit temporar, în iunie 1949, în Arhidieceza de Bucureşti, pe care o slujise 
cu atâta devotament timp de decenii, episcopul Anton Durcovici a fost 
arestat mişeleşte de Securitate, pentru a fi mai apoi târât prin mai multe 
închisori, înainte de a muri prin înfometare la Sighetu Marmaţiei. Aflăm 
astăzi, dintr-o serie de informaţii culese de istorici, că i s-ar fi promis la un 
moment dat eliberarea în schimbul unor compromisuri. Nu le-a acceptat, 
evident, exprimându-şi însă speranța că avea să se întoarcă acasă, în Die- 
ceza de Iaşi, şi să reia legăturile cu Sfântul Scaun. A trecut la cele veşnice, 
aşadar, la Sighet, purtând în gând amintirea Diecezei sale şi rămas fidel 
celui care îi încredințase păstorirea credincioşilor din Moldova, Papa Pius 
al XII-lea. Din păcate, osemintele sale sfinte nu au fost încă descoperite, 
neputând deci fi depuse nici astăzi în catedrala sa din Iaşi, pe care a iubit-o. 

Îi felicit pe Preasfinţitul Petru Gherghel şi pe părintele rector Wilhelm 
Dancă pentru ideea generoasă a organizării acestui simpozion. Memoria 
noastră istorică are nevoie să fie adusă din timp în timp în atenţia opiniei 
publice, pentru ca mărturia de credință a vrednicilor noştri înaintaşi să 
rămână vie. Să nu uităm că la baza libertăţii de care ne bucurăm astăzi se 
află şi jertfa acestora. 


Vă mulțumesc pentru atenţie. 


